ርእሱ ‹‹አክሱም ጽዮን የሁለቱ ኪዳናት ማኅደር›› የሚል ነው፣ ትርጉሙ በጣም ከባድ አይደለም ሀገራችን ኢትዮጵያ በተለይም ጥንታዊቷ አክሱም የኪዳነ ኦሪት ብሉይ ኪዳን እና የኪዳነ ሐዲስ መጀመሪያ መሆኗን ለማሳየት የተመረጠ ርዕስ ነው፡፡ ስያሜው በአንድ በኩል አንድ ልዩ ቦታ የአሁኗን አክሱምን የሚመመለከት ይሁን እንጅ በአጠቃላይ የሚመለከተው ሀገራችን ኢትዮጵያን ነው፣ ምክንያቱም በአክሱም የተወጠኑት የሁለቱም ኪዳናት ትምህርቶችና ሥርዓቶች ብዙም ሳይቆዩ በመላ ሀገራችን ተዳርሰዋል፡፡ ስለዚህ የሁለቱ ኪዳናት ማኅደር የሚለው ስያሜ በአንድ በኩል መላዋን ኢትዮጵያን የሚመለከት ሲሆን በሌላ በኩል ደግሞ ለዚህ ታሪክ ቋሚ ምስክር፣ ታሪኩ መገኛ፣ የሥልጣኔው ምንጭ፣ የሥርዓተ መንግሥቱ ማዕከል፣ የሥርዓተ አምልኮቱ ቀዳሚ መንበር አክሱምን ይመለከታል ማለት ነው፡፡